
	ROMÂNIA

PRIMĂRIA ORAŞULUI BUHUŞI

JUDEŢUL BACĂU

Str. Republicii, nr. 5, tel. 0234.261.220; fax: 0372.897.995; 

E-mail: secretariat@primariabuhusi.ro 


Nr. 36045 din 14.12.2020
MINUTA
Încheiată cu ocazia ședinței publice din data 14 decembrie 2020, ora 14:00, în cadrul căreia se dezbate public 
proiectul de hotărâre privind aprobarea impozitelor, taxelor locale, a amenzilor şi a altor taxe locale care constituie surse de venit ale bugetului local pentru anul 2021
Ședința publică se desfăşoară la Sala Mică a Casei de Cultură “Elisabeta Bostan” Buhuși.

La ora începerii dezbaterii, în sală sunt prezente următoarele persoane:

· Dl Zaharia Vasile - Primarul orașului Buhuși;

· Dl Teslariu Dan – Viceprimarul orașului Buhuși;

· Dna Mihai Oana – Secretarul general al UAT Buhuși;

· Dna Ursu Elena Alexandra – Sef Serv. Impozite și Taxe;

· Dna Maxim Cristina – consilier superior – Serv. Impozite și Taxe;

· Dna Simion Mihaela – referent - Serv. Impozite și Taxe;

· Dna Enache Mihaela – consilier superior – Comp. Administrație și Relații Publice (responsabil pentru relația cu societatea civilă);

· Dl Apetrei Paul – reprezentant agent economic;

· Dna Manole Cristina – representant SC Stofe Buhuși;

· Dl Zaharia Ștefan;

· Dl Păscăluță Iulian;

· Dl Păduraru Adrian – consilier local;
· Dl Pintilie Cristian – consilier local.
Dl Zaharia Vasile – Primarul orașului Buhuși prezintă tema acestei ședințe publice și invită pe toți cei înscriși să ia cuvântul.

Dl Apetrei Paul propune ca impozitul de 0,8% pentru clădirile nerezidențiale să fie micșorat la 0,2%, 0,3% sau 0,4% motivând de faptul că acestea aduc prosperitate orașului, și că acest nivel ridicat al impozitării obligă agenții economici să nu mai investească în orașul Buhuși și să se îndrepte spre alte localități. În susținerea acestei propuneri, dl Apetrei dă exemplu localităților din jur unde acest impozit este mai mic. Dl Apetrei mai spune că nu mai are de gând să investească în orașul Buhuși. 
Dl Zaharia Vasile informează că de șase ani  încoace taxele și impozitele nu au fost majorate decât cu indicele de inflație.

Dl Apetrei Paul mai spune că firmele falimentare și spațiile abandonate  din oraș au aceeași cauză, și anume procentul ridicat de impozitare a clădirilor nerezidențiale (persoane fizice și juridice).

Dl Zaharia Vasile spune că această dezbatere are caracter consultativ și că măsurile și valorile se vor aproba în Consiliul Local, unde vor fi prezentate aceste propuneri și sugestii discutate în cadrul prezentei ședințe.
Dl Apetrei Paul dă exemplu casei personale de 200 mp unde trebuie să plătească un impozit de 800 lei. 

Dl Zaharia Vasile spune că dacă cineva are o casă de 200 mp atunci își permite să plătească un impozit de 800 lei/an. Dl Primar mai spune că la persoane fizice acest impozit se aplică la mp, iar la persoane juridice de aplică la valoarea de inventar.

Dna Manole Cristina se adresează în cadrul acestei ședințe în speranța că solicitările și propunerile venite din partea SC Stofe Buhuși pot aduce îmbunătățiri proiectului dezbătut în cadrul aceste ședințe publice. În ceea ce privește zonarea fiscală, se cunoaște că zonarea fiscală este element fundamental în determinarea impozitului pe clădiri și pe terenuri la persoane fizice și persoane juridice. Zonarea a fost reevaluată în anul 2018 cu foarte puține modificări față de propunerile și hotărârile anterioare ale consiliului local, și din acest motiv dorește să supună atenției oportunitatea dezbaterii zonării fiscale de către actualul consiliu local, înaintea aprobării impozitelor și taxelor locale pentru anul 2021, cunoscându-se faptul că efectul fiscal al unei rezonări se va produce începând cu 1 ianuarie 2022. Se cunoaște faptul că zona cuprinsă între calea ferată și axul drumului Libertății, de la sala de sport la varianta Republicii, este încadrată în zona B, în condițiile în care alte zone, de ex. str. Văioagă, unde este magazinul LIDL, este în zona C. Pot fi evaluate modificările de potență economică a zonelor și atunci dumneaei crede că ar fi bine să se revizuiască un pic zonarea fiscală și reîncadrarea unor terenuri, a unor zone, raportat la performanța economică, facilitățile tehnico-edilitare, sau apropierea de centrul localității, cum de altfel normele prevăd acest lucru. Acest subiect a făcut obiectul mai multor adrese înaintate către consiliul local și se dorește a se profita de această oportunitate tocmai ca efectul să se regăsească în impozitele și taxele pe anul 2021.

De asemenea, dna Manole Cristina mai spune că, tot pentru exercițiul 2021, în actuala formă, propunerile prezentate în cadrul proiectului de hotărâre, supus prezentei dezbateri publice, nu au nicio măsură de protecție a activității agenților economici afectați de efectul pandemic, având în vedere că sunt agenți economici a căror activitate a fost total sau temporar sistată prin efectul legii, și că se consideră că ar trebui să se aibă în vedere acest lucru, și eventual să se acorde o scutire de impozite și taxe pentru acele clădiri/terenuri, sau, în eventualitatea în care se pot acorda unele facilități fiscale de reducere procentuală raportat la scăderea procentuală a cifrei de afaceri a agenților economici, independent de activitatea lor. Sunt agenți economici de producție  a căror cifră de afaceri a scăzut datorită faptului că, pe ciclul prelucrării, clienții lor au fost obligați să-și întrerupă total sau parțial activitatea, și atunci au redus volumul comenzilor.
Dl Zaharia  Vasile spune că SC Stofe Buhuși se află practic într-o zonă industrială, și că din acest motiv a fost încadrată în zona B.

Dna Manole Cristina mai spune că terenurile pe care funcționează entitatea SC Stofe Buhuși, cât și ceilalți agenți economici din acea zonă, sunt încadrate în categoria fiscală B, în condițiile în care toate terenurile de la Nord de strada Stadionului sunt în categoria fiscală D, și la Sud de proprietatea SC Stofe Buhuși, în zona fiscală C. Practic, acea zonă, de la calea ferată înspre lunca Bistriței, este zonă fiscală B, un pic ciudat raportat la faptul că și în amonte și în aval sunt zone fiscale D și C. În ceea ce privește raportarea la utilități, platforma industrială Stofe Buhuși este independentă, nefiind racordată la nicio utilitate publică, nici de lumină, nici de alimentare cu apă, nici de canalizare-epurare.
Dl Zaharia Vasile spune că nu se pot raporta la zone rezidențiale.

Dna Manole Cristina răspunde că nu se raportează la zone rezidențiale, ci că se raportează la zone în care sunt activități economice.

Dl Zaharia Vasile spune că a fost dat exemplu zona de la Nord de strada Stadionului unde este zonă rezidențială.
Dna Manole Cristina mai dă exemplu zonei Chebac unde sunt trei mari agenți economici.

Dna Simion Mihaela intervine și spune că, calculul impozitelor la clădiri nu este afectat.

Dna Manole Cristina spune că se referă în primul rând la impozitul pe teren în cazul căruia este semnificativă influența. La impozitul pe clădiri privește persoanele fizice care au proprietăți de la calea ferată la strada Libertății, începând de la sala de sport până la varianta Republicii. Pentru persoanele fizice din acea zonă s-a depreciat categoric zona economică. 
Dna Manole Cristina vine cu rugămintea de a supune atenției Consiliului Local, în actuala formulă, necesitatea unei astfel de reevaluări, dar în măsura în care timpul va permite, să obțină rezultate fiscale în anul 2021, cunoscându-se faptul că orice modificare a zonării produce efecte fiscale de la 1 ianuarie a anului următor.
Dl Zaharia Vasile spune că așa o să se întâmple dacă se va face o modificare a  gradului de încadrare a terenurilor, printr-o hotărâre a Consiliului Local Buhuși, în anul 2021 și care va produce efecte din anul 2022. Dl Primar afirmă că este o decizie care trebuie luată în urma unei activități mai laborioase 

Dl Zaharia Ștefan are o intervenție structurată pe mai multe puncte. Pentru început spune că în Legea nr. 544/2001 privind liberul acces la informaţiile de interes public, la art. 9 alin. (1) se stipulează faptul că atunci când un cetățean cere informații din partea unei instituții publice, instituția trebuie să perceapă o taxă pentru paginile xeroxate sau trimise on-line. Conform HCL nr. 195/2019, această taxă de la Buhuși este enormă, este de 5 lei/pagină, este o taxă pe care dumnealui o consider cămătărească. Dl Zaharia Ștefan  înțelege că trebuie descurajată această politică de a încurca primăria, dar, dacă ne uităm la statistică, și la câte persoane au cerut, este enorm să ceri, pentru 4 pagini, 20 lei. Dacă ceri rapoprtul Curții de Conturi, care are 100 de pagini, trebuie să dai 500 lei, ca să aibă acces, dumnealui ca cetățean, la o informație publică. Dl Zaharia Ștefan spune că s-a interesat și la alte primării din țară și că nu mai există un astfel de preț. Acest preț a fost stabilit în mod arbitrar și crede că nu are legătură cu realitatea.
Dl Zaharia Vasile spune că raportul Curții de Conturi este public, postat pe site-ul instituției și poate fi listat de oricine dorește. Dl Primar mai spune că pe Legea nr. 544/2001 au fost solicitate documente cu o vechime de pese 10 ani, care pe lângă volumul de muncă, au presupus și cheltuieli. Dl Zaharia mai spune că sunt persoane care-și fac arhivă acasă cu documentele solicitate de la primărie.
Dl Zaharia Ștefan spune că dacă cineva cere un act care este deja public, primăria are posibilitate de a răspunde cetățenului, prin trimitere la acel link. În continuare dl Zaharia Ștefan solicită scoaterea acestei taxe pe care dumnealui spune că nu și-o poate permite, și că vrea să aibă acces la aceste informații. 
Dl Zaharia Ștefan mai aduce în discuție problema zonării fiscale din oraș, și spune că are cunoștință despre o persoană care are proprietatea în zona A și nu are acces la electricitate, la gaz și la canalizare. În acest context dl Zaharia Ștefan propune reanalizarea, chiar dacă o persoană este în zona A, B sau C, să plătească în funcție de zona în care stă, deoarece sunt străzi care sunt în zona B și care nu au fost asfaltate niciodată și că nu crede că este normal ca o persoană care nu are asfalt, canalizare și alte utilități, să plătească în funcție de o zonă și nu în funcție de facilitățile pe care le acordă primăria, nu în funcție de ce face primăria pentru acel cetățean.
În continuare dl Zaharia Ștefan amintește și intenția prezentată cu ceva timp în urmă, într-un articol local, de a majora cu 500%  impozitul pentru persoanele fizice care nu au grijă de clădirile lor.
Dna Mihai Oana spune că există această hotărâre.

În cazul în care există această hotărâre, dl Zaharia Ștefan întreabă ce se întâmplă cu clădirile primăriei care sunt lăsate de izbeliște.
Dna Mihai Oana întreabă care sunt aceste clădiri.

Dl Zaharia Ștefan răspunde că la ședința următoare va veni cu fotografii ca să exemplifice cele afirmate. În continuare dl Zaharia Ștefan spune că nu este normal ca primăria să atenționeze și să amendeze cetățenii care nu-și îngrijesc clădirile, în condițiile în care sunt clădiri aflate în domeniul privat al localității care sunt neîngrijite.

Dl Zaharia Vasile spune că prin această măsură se încearcă determinarea proprietarilor de a-și îngriji curțile și clădirile. De asemenea, dl Primar spune că aceste persoane identificate au fost somate în acest sens. Despre clădirile primăriei, dl Primar spune că are cunoștință de acestea, dar că sunt anumite priorități. Legat de clădirea cinematografului, dl Zaharia Vasile spune că reabiltarea acesteia presupune sume considerabile.
Referitor la colectarea eficientă a taxelor, dl Zaharia Ștefan spune că sunt anumite zone care nu sunt taxate, și dă exemplu terasa din fața restaurantului Cireșica, care nu este impozitată, la fel și rampa din spatele magazinului Penny, magazin despre care dl Zaharia Ștefan mai spune că a primit autorizație de construire cu o zi înainte de a se deschide.

Dl Păscăluță Iulian spune că față de cele scrise în propunerea înaintă, cu referire la proiectul de hotărâre supus dezbaterii, nu ar mai avea nimic de adăugat, decât faptul că, dacă propunerile nu-i sunt luate în considerare, dumnealui își rezervă dreptul de a ataca în contencios această hotărâre a consiliului local.
 Dna Ursu Elena Alexandra spune că în proiectul de hotărâre s-a strecurat o greșeală, în sensul că taxa pentru serviciul de copiere nu este 11 lei ci 1,10 lei, deoarece nu poate depăși 0,05% din salariul minim pe economie, conform legii.
          Nemaifiind ridicate alte probleme dl Primar declară şedinţa închisă.

          Drept pentru care s-a încheiat prezenta minută.

